2. ปัจจัยความเสี่ยง

ธุรกิจโรงแรม เป็นธุรกิจที่ต้องเผชิญต่อปัจจัยความเสี่ยงต่างๆ มากมาย
ทั้งความเสี่ยงจากการประกอบธุรกิจของบริษัทเอง
และความเสี่ยงจากปัจจัยภายนอกซึ่งอยู่เหนือการควบคุมของบริษัท ปัจจัยความเสี่ยงต่างๆ
อาจส่งผลกระทบโดยตรงต่อการดำเนินธุรกิจของบริษัทอย่างมีนัยสำคัญ
และมีผลทำให้บริษัทไม่สามารถบรรลุเป้าหมายในการดำเนินงานได้

บริษัทจึงได้ตระหนักถึงความสำคัญของการบริหารจัดการความเสี่ยง
โดยได้เริ่มศึกษากรอบในการบริหารความเสี่ยงและดำเนินการตามกระบวนการบริหารความเสี่ยงขององค์กรตั้งแต่ปี
2548 รวมทั้งได้กำหนดเป็นนโยบายการบริหารความเสี่ยงเพื่อปรับใช้ทั้งองค์กร
โดยมีการจัดตั้งแผนกบริหารความเสี่ยง และ คณะกรรมการบริหารความเสี่ยง
เพื่อทำหน้าที่บริหารความเสี่ยงทั้งองค์กรให้เกิดประสิทธิภาพสูงสุด

อย่างไรก็ตาม นอกเหนือจากความเสี่ยงที่ได้กล่าวถึงในเอกสารฉบับนี้แล้ว ยังมีความเสี่ยงอื่นๆ
ที่อาจเกิดขึ้นโดยที่บริษัทยังไม่อาจทราบได้ในขณะนี้ หรือ
เป็นความเสี่ยงที่บริษัทมีความเห็นในขณะนี้ว่าไม่มีผลกระทบอย่างมีนัยสำคัญต่อการประกอบการหรือการดำเนินธุรกิจของบริษัท
ดังนั้น ผู้ลงทุนควรพิจารณาปัจจัยความเสี่ยงอื่นๆ ตามที่เห็นสมควรเพื่อเป็นข้อมูลประกอบด้วย

2.1 ความเสี่ยงจากปัจจัยภายใน

ความเสี่ยงทางด้านกลยุทธ์

-   ความเสี่ยงจากการบริหารจัดการเพื่อรองรับการขยายธุรกิจ

ปี 2552
ยังคงอยู่ในช่วงของโครงการขยายธุรกิจทั้งในประเทศและต่างประเทศซึ่งเป็นไปตามแผนระยะยาวของบริษัท
เพื่อเพิ่มศักยภาพในการแข่งขันและลดความเสี่ยงจากการที่บริษัทมีรายได้ส่วนใหญ่จากภายในประเทศ
โดยมุ่งขยายขอบข่ายการดำเนินธุรกิจรับบริหารโรงแรมออกไปยังตลาดต่างประเทศมากขึ้น
ซึ่งเน้นไปที่ภูมิภาคตะวันออกกลาง ภูมิภาคเอเชียตะวันออก และประเทศอินเดีย
เนื่องจากตลาดเหล่านี้มีกลุ่มลูกค้าเป้าหมายที่มีกำลังซื้อสูง
และเป็นตลาดที่ยังมีศักยภาพในการเติบโตได้อีกมาก จากการขยายธุรกิจอย่างต่อเนื่องและรวดเร็ว
ส่งผลให้บริษัทมีค่าใช้จ่ายในการดำเนินงานและการลงทุนที่สูงไม่ว่าจะเป็นในด้านเทคโนโลยี
สารสนเทศ การตลาด และบุคลากร
ในขณะที่รายได้ที่คาดว่าจะได้รับอาจจะยังไม่บรรลุตามเป้าหมายที่ตั้งไว้หรือมีช่วงห่างของระยะเวลาระหว่างการลงทุนและผลตอบแทนที่จะได้รับ
นอกจากนี้
ในการขยายธุรกิจดังกล่าวก่อให้เกิดปริมาณและความซับซ้อนของการดำเนินงานเพิ่มขึ้นอย่างมาก
ดังนั้น
หากการบริหารจัดการและกำกับดูแลบริษัทและบริษัทย่อยไม่มีทิศทางกลยุทธ์ที่มีความชัดเจนและสอดคล้องกัน
รวมทั้งไม่มีระบบการบริหารบุคลากรที่ดี
อาจส่งผลกระทบทั้งทางตรงและทางอ้อมต่อผลประกอบการโดยรวมของบริษัท

ดังนั้น บริษัทจึงได้วางแผนการจัดการที่มีประสิทธิภาพ โดยเฉพาะในด้านระบบการบริหารบุคคล
บริษัทได้สรรหาบุคลากรทั้งในระดับบริหารที่มีคุณวุฒิและประสบการณ์จากโรงแรมระดับ 5
ดาวทั้งจากในและต่างประเทศ เพื่อรองรับการขยายตัวของธุรกิจ
และเพื่อยกระดับมาตรฐานของโรงแรมให้ดีขึ้น นอกจากนี้
บริษัทยังได้ลงทุนในด้านระบบสารสนเทศต่างๆ ที่สามารถสนับสนุนงานทางด้านการตลาด
เพื่อเพิ่มศักยภาพในการแข่งขันกับโรงแรมคู่แข่งทั่วโลก

ความเสี่ยงด้านการดำเนินธุรกิจ

-   ความเสี่ยงจากการรับจ้างบริหารโรงแรม

ในปี 2551 และ ปี 2552 บริษัทและบริษัทย่อยมีรายได้จากการรับจ้างบริหารโรงแรมคิดเป็นร้อยละ
3.10 และร้อยละ 2.86 ของรายได้รวม ตามลำดับ
โดยสัญญารับจ้างบริหารโรงแรมมีอายุสัญญาอยู่ระหว่าง 2-15 ปี
บริษัทและบริษัทย่อยจึงอาจมีความเสี่ยงที่เกิดจากโรงแรมที่บริษัทและบริษัทย่อยรับบริหารจะบอกเลิกสัญญาก่อนกำหนด
หรือไม่ต่อสัญญาหลังจากหมดอายุสัญญา ซึ่งจะมีผลกระทบต่อรายได้โดยรวมของบริษัท
บริษัทและบริษัทย่อยได้มีการจัดทำสัญญารับจ้างบริหารที่มีเงื่อนไขรัดกุมมากขึ้น
เพื่อลดความเสี่ยงที่จะเกิดความเสียหายจากการที่คู่สัญญายกเลิกสัญญารับจ้างบริหารก่อนกำหนด

นอกจากนี้ บริษัทได้ตระหนักดีว่าเครื่องหมายการค้าของบริษัทเป็นของคนไทย
ยังมีความแข็งแกร่งน้อยกว่าเมื่อเทียบกับเครื่องหมายการค้าของต่างชาติที่มีเครือข่ายครอบคลุมทั่วโลก
จึงได้พยายามวางแผนงานการสร้างเครื่องหมายการค้าให้แข็งแกร่งอย่างต่อเนื่องหลังจากการทำ
Re-Branding ในปี 2551
ถึงแม้ว่าในปีที่ผ่านมาบริษัทได้ชะลอกิจกรรมและการลงทุนทางด้านการตลาดบางส่วน
แต่บริษัทยังทำการโฆษณาประชาสัมพันธ์ผ่านสื่อต่างๆ รวมทั้งทาง online และ
e-communication และสร้างเสริมภาพลักษณ์ของบริษัทด้านการรับผิดชอบต่อสังคม (Corporate
Social Responsibility) ทำให้เครื่องหมายการค้าดุสิตเป็นที่รู้จักของตลาดเป้าหมายมากขึ้น
นอกจากนี้บริษัทได้เข้าร่วมเป็นสมาชิก Preferred Hotel Group (PHG)
ซึ่งมีเครือข่ายสำนักงานขายครอบคลุมไปทั่วโลก และ PHG
ยังมีระบบสนับสนุนการขายเข้าไปยังกลุ่มบริษัทข้ามชาติในอเมริกาและยุโรปซึ่งถือได้ว่าเป็นกลุ่มลูกค้าสำคัญ
(Key Market Segment) ที่ดุสิตยังต้องการเจาะตลาดเข้าไป นอกจากนี้
ทางด้านการบริหารรายได้ (Revenue Management)
ได้เริ่มพัฒนาระบบการจัดการช่องทางการจำหน่าย (Channel Management System)
เพื่อสนับสนุนช่องทางการตลาดผ่าน Online Travel Agencies (OTAs)

ทั้งนี้ เพื่อเป็นการขยายฐานรายได้และลดความผันผวนของรายได้จากการรับจ้างบริหารโรงแรม
บริษัทจึงได้มีนโยบายและแผนงานในการขยายการรับจ้างบริหารโรงแรมเพิ่มขึ้นอย่างต่อเนื่องทั้งภายในประเทศ
และต่างประเทศภายใต้เครื่องหมายการค้า ดุสิตธานี ดุสิตปริ๊นเซส ดุสิตดีทู ดุสิตเทวารัณย์ และ
ดุสิตเรสซิเด้นซ์ ในช่วงปี 2552
บริษัทได้ลงนามในสัญญาให้บริการให้คำปรึกษาทางเทคนิคและสัญญารับบริหารโรงแรม และสปารวม
3 โครงการ ซึ่งโครงการต่างๆ ข้างต้นจะเริ่มทยอยเปิดดำเนินการเป็นลำดับ

-   ความเสี่ยงจากการลงทุนในโครงการใหม่

นอกเหนือจากการขยายการรับจ้างบริหารโรงแรม
บริษัทและบริษัทย่อยยังมีนโยบายที่จะขยายการลงทุนในโครงการใหม่ๆ ที่มีผลตอบเเทนดี
เเละเป็นการสนับสนุนกลยุทธ์ในการขยายธุรกิจของบริษัทและบริษัทย่อยให้เติบโตยิ่งขึ้น
ทั้งนี้ในปีที่ผ่านมาบริษัทได้มีการศึกษาการลงทุนในโครงการต่างๆ
ทั้งในประเทศและต่างประเทศหลายโครงการ แต่ทั้งนี้จะต้องพิจารณาถึงปัจจัยความเสี่ยงต่างๆ
และผลตอบแทนจากการลงทุนควบคู่กันไป เพื่อผลประโยชน์สูงสุดของบริษัท อย่างไรก็ตาม
แม้จะมีการพิจารณาอย่างรอบคอบแล้ว ในการลงทุนดังกล่าวบริษัทยังมีความเสี่ยง เช่น
การยอมรับจากลูกค้า รายได้ที่ไม่เเน่นอน การเปลี่ยนเเปลงค่าก่อสร้าง รวมทั้ง
ค่าใช้จ่ายก่อนการเปิดอย่างเป็นทางการ เป็นต้น

เพื่อเป็นการลดความเสี่ยงที่อาจเกิดขึ้น
บริษัทและบริษัทย่อยได้ว่าจ้างบริษัทเอกชนที่มีชื่อเสียงให้เข้ามาศึกษาความเป็นไปได้ของโครงการ
(Feasibility Study)
ก่อนที่จะนำมาผลการศึกษามาประกอบการตัดสินใจลงทุนในแต่ละโครงการโดยคณะกรรมการบริหารผู้ทรงคุณวุฒิ
เพื่อให้แน่ใจว่าโครงการต่างๆ ให้ผลตอบเเทนอยู่ในระดับที่น่าพอใจ
เเละสามารถเพิ่มมูลค่าโดยรวมให้กับบริษัทและบริษัทย่อย

-   ความเสี่ยงจากการบริหารจัดการโครงการปรับปรุงและพัฒนาโรงแรม

  สำหรับธุรกิจโรงแรม การปรับปรุงอาคาร รวมถึงสิ่งอำนวยความสะดวกต่างๆ ภายในโรงแรม
  (Renovation) มีความจำเป็นอย่างมาก
  บริษัทจึงมีนโยบายที่จะปรับปรุงและพัฒนาโรงแรมในเครือของบริษัทและบริษัทย่อย อยู่เป็นระยะ ๆ
  และมีการวางแผนการปรับปรุงครั้งใหญ่ (Major Renovation) ทุก 5-7 ปี
  ทั้งนี้เพื่อรักษาระดับมาตรฐานของโรงแรมให้อยู่ระดับ 5 ดาว และ 4 ดาว
  รวมทั้งเพื่อเป็นการเพิ่มศักยภาพของโรงแรมให้สามารถแข่งขันกับคู่แข่งในธุรกิจระดับเดียวกันได้

  บางครั้งการปรับปรุงตกแต่งโรงแรมบางแห่งไม่สามารถดำเนินการได้ตามแบบ
  เนื่องจากข้อจำกัดของโครงสร้างเดิม ทำให้ต้องมีการปิดปรับปรุงเป็นส่วนๆ
  ในขณะที่ยังมีการเปิดให้บริการลูกค้า
  จึงอาจเกิดอุปสรรคต่อการทำงานและทำให้งานแล้วเสร็จล่าช้ากว่ากำหนด
  ซึ่งอาจส่งผลกระทบทางด้านลบต่อการให้บริการและชื่อเสียงของโรงแรม
  นอกจากนี้การที่ไม่สามารถควบคุมงบประมาณการปรับปรุงให้เป็นไปตามที่กำหนดได้
  ยังเป็นปัจจัยเสี่ยงอีกปัจจัยหนึ่งที่มีผลทำให้ค่าใช้จ่ายของบริษัทและบริษัทย่อยเพิ่มขึ้น
  และมีผลทำให้กำไร และกระแสเงินสดของบริษัทและบริษัทย่อยลดลงในที่สุด อย่างไรก็ตาม
  หลังจากที่บริษัทและบริษัทย่อยได้กำหนดระบบและแผนการดำเนินงานอย่างเป็นมาตรฐานสำหรับงานการปรับปรุงโรงแรม
  และประกาศใช้เป็นนโยบายของบริษัทตั้งแต่ปี 2550
  ทำให้การดำเนินงานเป็นระบบและมีประสิทธิภาพมากขึ้น
  สามารถลดปัญหาและผลกระทบที่อาจเกิดขึ้นจากงานปรับปรุงโรงแรมได้มาก
  รวมทั้งได้ผลงานที่มีคุณภาพ และอยู่ภายใต้งบประมาณ ตามระยะเวลาที่กำหนดไว้

  ในปี 2552 บริษัทได้ชะลอโครงการปรับปรุงโรงแรมหลายโครงการ
  เนื่องจากภาวะทางเศรษฐกิจ และการเมืองทำให้ผลประกอบการไม่เป็นไปตามเป้าหมาย
  อย่างไรก็ตาม บริษัทยังคงให้ความสำคัญกับการปรับปรุงระบบป้องกันความปลอดภัยในอาคาร
  รวมไปถึงงานปรับปรุงระบบไฟฟ้า และน้ำประปา
  ส่วนโครงการปรับปรุงตกแต่งภายในและภายนอกอาคาร งานปรับภูมิทัศน์โดยรอบอาคาร
  ซึ่งดำเนินการไปบ้างในบางโรงแรมนั้น สามารถดำเนินการแล้วเสร็จได้ตามกำหนด ทั้งนี้
  บางโรงแรมยังคงมีโครงการปรับปรุงภายในห้องพัก และห้องอาหาร
  ที่ยังคงดำเนินการต่อไปตามงบประมาณการปรับปรุงที่บริษัทและบริษัทย่อยได้ตั้งไว้ในปี 2553
  ซึ่งคาดว่าจะสามารถดำเนินการให้แล้วเสร็จได้ตามกำหนด

ความเสี่ยงด้านการเงิน

ณ วันที่ 31 ธันวาคม 2552 บริษัทและบริษัทย่อยมีภาระเงินกู้ระยะยาวกับสถาบันการเงินจำนวน
842 ล้านบาท เป็นวงเงินกู้ของ บริษัท ดุสิตธานี จำกัด (มหาชน) จำนวน 1,000 ล้านบาท
เพื่อใช้ปรับปรุงโรงแรม ซึ่งต้องคืนเงินต้นตั้งแต่ กุมภาพันธ์ 2550 ถึง กุมภาพันธ์ 2556
วงเงินกู้ของ บริษัท ดุสิต ไทยพร็อพเพอร์ตี้ส์ จำกัด (มหาชน) จำนวน 400 ล้านบาท
เพื่อใช้ในการซื้อและปรับปรุงโรงแรมดุสิตดีทู เชียงใหม่ กำหนดชำระคืนตั้งแต่ มีนาคม 2549 ถึง
กันยายน 2556 และวงเงินกู้ของบริษัท Philippine Hoteliers, Inc. จำนวน 510
ล้านเปโซ เพื่อใช้ปรับปรุงโรงแรมดุสิตธานี มะนิลา กำหนดชำระคืนตั้งแต่ กุมภาพันธ์ 2552 ถึง
กุมภาพันธ์ 2558 ในสัญญาเงินกู้ระยะยาว
บริษัทได้ตกลงกับเจ้าหนี้สถาบันการเงินว่าตลอดอายุสัญญาการกู้เงิน
จะดำรงอัตราส่วนหนี้สินต่อส่วนของผู้ถือหุ้นไม่เกิน 2 ต่อ 1
หากบริษัทไม่สามารถดำรงอัตราส่วนดังกล่าวตามสัญญาได้ เจ้าหนี้มีสิทธิระงับการให้กู้ยืมเงินเเละ
ถือว่าเงินกู้ทั้งหมดถึงกำหนดชำระทันที
ซึ่งจะมีผลต่อสภาพคล่องและฐานะการดำเนินงานของบริษัทและบริษัทย่อย

อย่างไรก็ตาม ณ วันที่ 31 ธันวาคม 2552 บริษัทมีอัตราส่วนหนี้สินต่อส่วนของเจ้าของเพียง 0.39
ต่อ 1 ซึ่งเป็นไปตามนโยบายของบริษัทที่จะดำรงอัตราส่วนหนี้สินต่อส่วนของเจ้าของไม่เกิน 1 ต่อ 1

2.2 ความเสี่ยงจากปัจจัยภายนอก

-   ความเสี่ยงในด้านการแข่งขันและการเพิ่มขึ้นของคู่แข่ง

  ห้องพัก ธุรกิจโรงแรมในหลายๆ แห่งมีการแข่งขันสูง
  โดยกลุ่มบริษัทต้องแข่งขันกับโรงแรมทั้งในระดับประเทศ ระดับภูมิภาค
  และโรงแรมในแต่ละท้องถิ่น ซึ่งคู่แข่งบางรายเป็นเครือโรงแรมที่มีเครือข่ายต่างประเทศ
  รวมทั้งที่มีต้นทุนทางการเงินที่ดีกว่า นอกจากนี้ เซอร์วิส อพาร์ตเมนท์ (Serviced
  Apartments) หรือแม้กระทั่งโรงพยาบาลเอกชนหลายๆ
  แห่งได้ทำการเปลี่ยนรูปแบบการให้บริการแบบใหม่
  โดยจัดสรรห้องจำนวนหนึ่งไว้สำหรับบริการผู้ที่ต้องการพักระยะสั้น
  ซึ่งจะส่งผลทำให้ธุรกิจดังกล่าวเป็นคู่แข่งในธุรกิจโรงแรมเช่นกัน ดังนั้น
  การเข้ามาของคู่แข่งในแต่ละประเภทและในแต่ละแหล่ง
  ทำให้จำนวนห้องพักเพิ่มมากขึ้นกว่าความต้องการ และอาจทำให้ส่วนแบ่งทางการตลาดลดลง

  ห้องอาหาร ปัจจุบันมีร้านอาหารนอกโรงแรมเกิดขึ้นมากซึ่งมีประเภทอาหาร รูปโฉม
  และระดับบริการ ที่แตกต่างกัน
  ทำให้ผู้บริโภคมีทางเลือกมากขึ้นทำให้ส่วนแบ่งการตลาดด้านอาหารและเครื่องดื่มได้กระจายไปด้วย

  ทั้ง 2 กรณีดังกล่าวบริษัทและบริษัทย่อยมีแนวทางที่จะลดความเสี่ยง
  โดยการเน้นการให้บริการแก่ลูกค้าให้เกิดความประทับใจเพื่อรักษาฐานลูกค้าเดิมไว้
  ทำการตลาดในการแสวงหาลูกค้าใหม่ๆ โดยมี Promotion และ Package
  เพื่อดึงดูดลูกค้าในส่วนห้องพักและห้องอาหาร
  และมีการพัฒนาบุคลากรโดยจัดฝึกอบรมให้มีความรู้ด้านบริการอย่างสม่ำเสมอ
  ซึ่งเป็นหัวใจสำคัญของธุรกิจ การปรับปรุงโรงแรมให้มีความทันสมัย
  และอำนวยความสะดวกสบายให้แก่ลูกค้า
  รวมทั้งมีการควบคุมต้นทุนการดำเนินการเพื่อเพิ่มศักยภาพในการแข่งขัน

-   ความเสี่ยงจากภาวะวิกฤตเศรษฐกิจการเงินโลก

  สถานการณ์เศรษฐกิจโลกที่ถดถอยอย่างรุนแรงยังคงต่อเนื่องจากปี 2551
  เมื่อวิกฤตการเงินในประเทศสหรัฐอเมริกาทวีความรุนแรงมากขึ้นและลุกลามเป็นวงกว้างออกไปยังประเทศในยุโรป
  และเอเชีย ล่าสุดส่งผลกระทบถึงภูมิภาคตะวันออกกลางในช่วงไตรมาสสุดท้ายของปี 2552 ทำให้
  Dubai World ซึ่งเป็นบริษัทของรัฐบาลดูไบได้ประกาศเลื่อนการชำระหนี้จำนวนมหาศาล
  ทำให้กระแสภาวะวิกฤตเศรษฐกิจโลกถูกจับตามองอีกครั้ง
  แม้ว่าจะมีสัญญาณที่แสดงให้เห็นว่าเศรษฐกิจโลกกำลังฟื้นตัวแบบค่อยเป็นค่อยไป
  หลังจากที่รัฐบาลในประเทศต่างๆ
  ทั่วโลกได้พยายามออกมาตรการและนโยบายทั้งการเงินและการคลังเพื่อกระตุ้นเศรษฐกิจมา
  ตั้งแต่ต้นปี 2552 แต่หลายฝ่ายมีความเห็นว่าการฟื้นตัวของเศรษฐกิจโลกยังคงเปราะบาง
  ยังคงมีความไม่แน่นอน เนื่องจากยังมีปัจจัยเสี่ยงในเรื่องของอัตราเงินเฟ้อ
  ราคาน้ำมันที่ปรับตัวสูงขึ้น ราคาสินค้าอุปโภคบริโภคที่ผันผวน อัตราการว่างงาน เป็นต้น

  สำหรับประเทศไทยนั้น ได้รับผลกระทบจากวิกฤตการเงินโลกอย่างชัดเจนนับตั้งแต่ไตรมาสที่ 4
  ของปี 2551 ภาคการผลิตของหลายอุตสาหกรรมชะลอตัว โดยเฉพาะภาคการส่งออก
  การบริโภคและการลงทุนภาคเอกชนได้ชะลอตัวตามการถดถอยของความเชื่อมั่นของผู้บริโภคและภาคธุรกิจ
  ส่วนด้านอุตสาหกรรมการท่องเที่ยวและธุรกิจโรงแรมก็ได้รับผลกระทบจากภาวะเศรษฐกิจโลกเช่นกัน
  เนื่องจากจำนวนนักท่องเที่ยวและนักธุรกิจชาวต่างชาติที่จะเดินทางเข้ามาในประเทศลดลง
  อย่างไรก็ดีการฟื้นตัวของเศรษฐกิจโลกส่งผลให้เศรษฐกิจไทยปรับตัวดีขึ้น
  เนื่องจากความต้องการสินค้าและบริการที่เพิ่มสูงขึ้นจะเป็นตัวกระตุ้นสำหรับภาคการส่งออกและการท่องเที่ยว

-   ความเสี่ยงจากสถานการณ์ด้านการเมืองและเศรษฐกิจภายในประเทศ

ในช่วงปี 2552 ยังคงมีภาวะตึงเครียดทางการเมืองต่อเนื่องจากปี 2551 และทวีความรุนแรงขึ้น
ยังผลให้เกิดการชุมนุมจากกลุ่มผู้ประท้วงต่อต้านฝ่ายรัฐบาลซึ่งนำไปสู่ความวุ่นวายทางด้านการเมือง
โดยเฉพาะอย่างยิ่งการบุกเข้าไปในพื้นที่จัดการประชุมสุดยอดผู้นำอาเซี่ยนบวกสามและบวกหกที่พัทยาเมื่อวันที่
11 เมษายน 2552
จนรัฐบาลต้องยกเลิกการประชุมและประกาศภาวะฉุกเฉินในเขตพื้นที่เมืองพัทยาและจังหวัดชลบุรี
เพื่อรักษาความปลอดภัยของเหล่าผู้นำ
การชุมนุมของกลุ่มผู้ประท้วงรัฐบาลยิ่งทวีความรุนแรงถึงขั้นเกิดจลาจล ทำให้รัฐบาลต้องประกาศใช้
พ.ร.ก.ฉุกเฉินในเขตกรุงเทพและปริมณฑลระหว่างวันที่ 12 ถึง 14 เมษายน 2552
ซึ่งเป็นช่วงเทศกาลสงกรานต์
ภาพเหตุการณ์ในช่วงเวลาดังกล่าวได้ถูกเผยแพร่ผ่านสื่อต่างๆทั้งในประเทศและต่างประเทศ
เป็นการตอกย้ำให้นักท่องเที่ยวชาวต่างชาติขาดความเชื่อมั่นด้านความปลอดภัยในการท่องเที่ยวของประเทศไทยมากยิ่งขึ้น
และเป็นการซ้ำเติมให้สถานการณ์การท่องเที่ยวไทยที่บอบช้ำอยู่แล้วจากเหตุการณ์ชุมนุมและปิดล้อมสนามบินสุวรรณภูมิของกลุ่มพันธมิตรประชาชนเพื่อประชาธิปไตยเมื่อปลายปี
2551 ยิ่งทรุดหนักลงไปอีก

  การชุมนุมประท้วงจากกลุ่มผู้ต่อต้านรัฐบาลยังคงมีอยู่เป็นระยะ
  หากแต่ไม่ได้มีความรุนแรงเท่ากับช่วงเดือนเมษายน
  นอกจากความวุ่นวายทางการเมืองดังที่กล่าวไปแล้ว
  สถานการณ์การก่อความไม่สงบทางภาคใต้ก็ยังคงยืดเยื้ออยู่อย่างต่อเนื่อง

  สถานการณ์ทางการเมืองและเศรษฐกิจดังกล่าวที่เกิดขึ้นในประเทศล้วนส่งผลกระทบโดยตรงต่ออุตสาหกรรมท่องเที่ยวและธุรกิจโรงแรม
  ทำให้จำนวนนักท่องเที่ยวชาวต่างชาติลดลง
  และทำให้ประเทศไทยสูญเสียส่วนแบ่งตลาดนักท่องเที่ยวต่างชาติให้แก่ประเทศคู่แข่งด้านการท่องเที่ยวในภูมิภาคเดียวกันมากขึ้น
  บริษัทและบริษัทย่อยได้ตระหนักถึงความเสี่ยงข้อนี้ดี จึงพยายามปรับกลยุทธ์ทางการตลาด และ
  หาแนวทางการกระจายความเสี่ยงโดยการเพิ่มรายได้จากภูมิภาคอื่นๆ เช่น ตะวันออกกลาง
  ประเทศอินเดีย และประเทศจีน
  เพื่อไม่ให้การขยายธุรกิจกระจุกตัวอยู่ในประเทศหรือเพียงภูมิภาคเดียวเท่านั้น

-   ความเสี่ยงจากภัยธรรมชาติ

  การเกิดภัยธรรมชาติ เช่น พายุ อุทกภัย แผ่นดินไหว
  ส่งผลกระทบต่อธุรกิจโรงแรมเเละการท่องเที่ยวโดยตรง อย่างไรก็ตาม
  บริษัทได้ทำประกันภัยกับบริษัทประกันภัยที่มีความมั่นคงและมีชื่อเสียง โดยคุ้มครอง
  ความเสียหายที่อาจเกิดกับลูกค้าหรือบุคคลที่ 3 (Third Party Liability)
  และได้จัดทำเป็นกรมธรรม์ร่วมกันสำหรับโรงแรมในเครือทั่วโลก (Global Liability
  Insurance) รวมถึงการทำประกันความเสียหายเมื่อธุรกิจหยุดชะงัก
  เพื่อชดเชยรายได้ที่ต้องเสียไป (Business Interruption) ทั้งนี้
  บริษัทได้มีการพิจารณาทบทวนเงื่อนไขและวงเงินประกันให้มีความเหมาะสมทุกปี
  รวมทั้งได้มีการจัดตั้งคณะกรรมการเพื่อพิจารณาการจัดทำประกัน (Insurance Committee)
  เพื่อพิจารณาประเด็นต่างๆ ที่เกี่ยวกับการจัดทำประกัน นอกจากนี้
  บริษัทได้มีมาตรการลดความเสี่ยงด้วยการซักซ้อมแผนฉุกเฉิน
  และออกเป็นนโยบายเพื่อถือปฏิบัติสำหรับโรงแรมต่างๆ ในเครือด้วย

  ในอดีตที่ผ่านมา กรณีของเหตุการณ์ภัยธรรมชาติที่ทำให้เกิดความเสียหายต่อทรัพย์สิน
  และทำให้การดำเนินงานของโรงแรมต้องหยุดชะงัก
  บริษัทได้รับค่าชดเชยความเสียหายที่เกิดขึ้นอย่างพอเพียงจากบริษัทประกันภัย

-   ความเสี่ยงจากการเกิดโรคระบาด

  ในปี 2552 อุตสาหกกรมการท่องเที่ยวได้รับผลกระทบจากการระบาดของโรคไข้หวัด 2009
  หรือไข้หวัดใหญ่ชนิดเอ สายพันธุ์ H1N1 ที่เริ่มพบจากประเทศเม็กซิโกในเดือนเมษายน
  และแพร่ระบาดไปสู่ภูมิภาคอื่นๆ ทั่วโลกอย่างรวดเร็ว
  ทำให้องค์การอนามัยโลกได้ประกาศเพิ่มระดับเตือนภัยสูงถึงระดับ 6 ซึ่งเป็นระดับสูงสุด
  และเป็นครั้งแรกในรอบ 41 ปีที่มีการประกาศเตือนภัยไข้หวัดใหญ่ระบาดกว้างขวางทั่วโลก

  สำหรับในประเทศไทย ภาครัฐได้มีมาตรการควบคุมสถานการณ์การแพร่ระบาดที่ค่อนข้างดี
  ประกอบกับภาคผู้ประกอบการได้มีมาตรการสร้างความเชื่อมั่นให้กับลูกค้าและนักท่องเที่ยว
  อย่างไรก็ตาม ไข้หวัดใหญ่ 2009 ก็ส่งผลให้มีการชะลอการเดินทางและจำนวนนักท่องเที่ยวลดลง
  แม้ว่าการระบาดจะเกิดขึ้นในระยะสั้น
  สำหรับโรงแรมในกลุ่มดุสิตอินเตอร์เนชั่นแนลได้มีประกาศแจ้งไปยังโรงแรมต่างๆ
  เพื่อชี้แจงให้ทราบข้อมูลเบื้องต้นเกี่ยวกับโรคไข้หวัด 2009
  รวมถึงมาตรการในการป้องกันและเฝ้าระวังเบื้องต้นสำหรับพนักงานและแขกที่เข้าพัก

-   ความเสี่ยงจากการผันผวนของอัตราดอกเบี้ย

  บริษัทและบริษัทย่อยมีภาระหนี้สินกับสถาบันการเงิน ณ วันที่ 31 ธันวาคม 2552 ประมาณ 1,090
  ล้านบาท และอาจจะต้องมีการกู้ยืมเงินเพื่อใช้ในการปรับปรุงตกแต่งโรงแรม
  และการลงทุนในโครงการต่างๆ
  บริษัทอาจมีความเสี่ยงจากความผันผวนของอัตราดอกเบี้ยในอนาคต
  ซึ่งจะส่งผลกระทบต่อผลการดำเนินงานและกระแสเงินสดของบริษัทได้

  ในส่วนของการจัดหาแหล่งเงินกู้ บริษัทได้รับอนุมัติจากที่ประชุมผู้ถือหุ้นในการออกหุ้นกู้เพื่อรองรับ
  ไว้แล้วเป็นวงเงินจำนวน 5,000 ล้านบาท โดยในการออกหุ้นกู้
  บริษัทสามารถกำหนดอัตราดอกเบี้ยคงที่ ไว้ในกำหนดระยะเวลาของหุ้นกู้
  ซึ่งจะสามารถลดความเสี่ยงจากการผันผวนของอัตราดอกเบี้ยได้

  อย่างไรก็ตามบริษัทควบคุมความเสี่ยงโดยกำหนดเป็นนโยบายให้บริษัทมีอัตราส่วนหนี้สินต่อส่วนของเจ้าของไม่เกิน
  1 ต่อ 1 ทั้งนี้ เพื่อไม่ให้บริษัทมีภาระดอกเบี้ยจ่าย และภาระการคืนเงินต้นมากเกินไป

-   ความเสี่ยงจากอัตราแลกเปลี่ยนที่ผันผวน

  บริษัทมีรายได้ส่วนหนึ่งจากโรงแรมในต่างประเทศ เช่นที่ สหรัฐอาหรับเอมิเรตส์ ฟิลิปปินส์
  และอียิปต์
  ตามสัญญาการบริหารและการตลาดที่บริษัทได้ทำขึ้นนั้นระบุให้การรับค่าบริหารเป็นสกุลเงินดอลล่าร์สหรัฐเพียงสกุลเดียว
  แต่การทำสัญญาขายห้องและการรับชำระเงินค่าห้องพักและค่าแพ็คเกจในบางกรณีอาจกำหนดให้ชำระเป็นสกุลเงินต่างประเทศอื่น
  เช่น ปอนด์อังกฤษ เยน ยูโร ฯลฯ นอกจากนี้ยังมีการขายผ่านทาง Website
  ซึ่งบริษัทจะกำหนดราคาห้องพักเป็นสกุลเงินดอลล่าร์สหรัฐ ดังนั้น หากค่าเงินบาทแข็งค่าขึ้น
  จะมีผลให้บริษัทมีความเสี่ยงจากรายได้ที่ลดลงเมื่อมีการแลกเปลี่ยนสกุลเงินกลับมาเป็นเงินบาท

  อย่างไรก็ตาม
  ปัจจุบันผลกระทบดังกล่าวยังมีไม่มากเนื่องจากรายได้หลักของบริษัทและบริษัทย่อยเป็นเงินสกุลบาท
  บริษัทจึงยังมิได้มีการทำสัญญาป้องกันความเสี่ยงจากอัตราแลกเปลี่ยนไว้
  หากบริษัทพิจารณาเห็นว่าอัตราแลกเปลี่ยนมีความผันผวนมาก
  หรือมีแนวโน้มที่อาจจะส่งผลกระทบกับรายได้ของบริษัทอย่างมีสาระสำคัญ
  บริษัทจะพิจารณาใช้เครื่องมือทางการเงินเพื่อลดความเสี่ยงดังกล่าว